# VERSENYSZABÁLYZAT

**A verseny megnevezése:** **VI. Körösvidéki Sulikupa –** általános iskolák közötti horgász csapatverseny

**A verseny szervezője, lebonyolítója és támogatója:** Körösvidéki Horgászegyesületek Szövetsége, székhelye: Békéscsaba, Bajza u. 11. szám (a továbbiakban: a szervező(k) vagy KHESZ).

**COVID-19 vírus okozta világjárvánnyal kapcsolatos tájékoztató: A szervező szándéka szerint a selejtezők és a döntő a meghirdetett időpontban megrendezésre kerül, kivéve, ha a rendezvény időpontjában központilag digitális távoktatás vagy tanítási szünet került elrendelésre, vagy a Magyar Országos Horgászszövetség versenyek megtartását nem engedélyezi.**

**Célcsoport, nevezés, a programban történő részvétel feltételei:**

A versenybe a KHESZ halgazdálkodási vízterületeinek földrajzi térségében működő – állami és nem állami fenntartású – általános iskolák (tagiskolák) nevezhetnek. A csapat tagjai: 3 fő tanuló (versenyző), 1 fő pedagógus vagy szülő (csapatvezető). A versenyzők közül legalább egy főnek az 1- 6. évfolyamba tartozó tanulónak kell lennie.

Amennyiben egy általános iskola nem kíván csapatot indítani, akkor a versenyen indulni kívánó tanulók kivételesen a helyi egyesület patronálásában is indulhatnak, azonban a csapat versenyzőinek ugyanazon iskolával kell, hogy tanulói jogviszonyban álljanak. Az egy iskolához tartozást a szervezők a verseny előtt a regisztráció során a tanulói igazolványok alapján ellenőrizhetik. A tanulói igazolványt minden így induló versenyzőnek a versenyre magával kell hoznia. Az így összeállított csapat a patronáló egyesület nevét viseli, és a nevezési lapot a patronáló egyesület tisztségviselője írja alá. Amennyiben egy általános iskola a versenyen csapato(ka)t indít, az iskola tanulói iskolán kívüli csapatban nem nevezhetnek.

**A Körösvidéki Sulikupa rendezvényen történő részvételhez minden versenyzőnek 2022. évre érvényes állami horgászjeggyel kell rendelkeznie.**

**Tekintettel az esetleges előzetes regisztráció szükségességére az állami horgászjegyek megfelelő időben történő kiváltását a versenyzőknek, illetve törvényes képviselőknek önállóan kell intéznie.** Az állami horgászjegy és fogási napló összevont okmány kiváltásának díja 15. életévét be nem töltött gyermekhorgász esetén 300 Ft, e kor feletti ifjúsági horgász részére 3300 Ft. A KHESZ irodája valamint tagegyesületei – különös tekintettel a selejtezők lebonyolításában is résztvevő egyesületekre – az állami horgászjegyek kiváltásában is készséggel állnak a nevezők rendelkezésére.

**A nevezéssel egyidejűleg benyújtott igénylésre (területi jegy igénylőlap) a KHESZ a halgazdálkodási vízterületeire 2022. évre szóló gyermek területi jegyet biztosít ingyenesen, mely a selejtező helyszínén és napján kerül átadásra. A gyermek területi jegy kiállításának feltétele, hogy az igénylő 2022. évben a 15. életévét ne töltse be, valamint rendelkezzen 2022. évre érvényes állami horgászjeggyel.**

**Nevezni a mellékelt nevezési lapon 2022. március 31-ig lehet a** **sulikupa@khesz.hu** **e-mail címen.** A nevezés díjtalan. Az aláírásokat, bélyegzőlenyomatot nem tartalmazó (nem szkennelt) nevezési lapot a selejtező helyszínen eredetben át kell adni. A határidőn túl beérkező jelentkezés érvénytelen. Amennyiben a beérkezett nevezések száma a selejtező helyszínének fogadóképességét meghaladja, a nevezéseket a szervezők a fenti e-mailcímre történő beérkezés időpontjának sorrendjében fogadja el. A versenyen csak a versenyző törvényes képviselőjének hozzájáruló nyilatkozatát követően lehet részt venni.

**A verseny lebonyolítása:**

A csapatok járásonként selejtezőn vesznek részt. A selejtezőkről a győztes csapatok, illetve az egyes selejtezőkön induló csapatok számának arányában további csapatok jutnak a döntőbe úgy, hogy a döntőben induló csapatok száma lehetőség szerint 15 legyen. Amennyiben egy selejtezőre háromnál kevesebb csapat nevezett, a szervezők az adott selejtező csapatait más selejtezőbe csoportosítják át. Erről a szervezők az érintett csapatokat a megadott elérhetőségen a selejtező időpontját megelőző 5. munkanapig értesítik.

**A selejtezők**

**A selejtezők időpontja: 2022. május 07. (szombat)**

A selejtező programja:

**07.45-kor** helyszíni regisztráció

08:00-09.00 sorsolás, rajthelyek elfoglalása, felkészülés a versenyre

09.00 verseny kezdete (hangjelzés)

12.00 verseny vége (hangjelzés)

12.00-tól mérlegelés, majd az értékelést követően eredményhirdetés

A selejtezők helyszínei járásonként:

**Békés: Puskaporos-tó**

**Békéscsaba: Élővíz-csatorna békéscsabai belvárosi szakasza** (lebonyolító: KHESZ IFIKLUB) találkozó: Békéscsaba, Bíróság előtti gyalogos hídnál

**Gyomaendrőd**:**Fűzfás-zugi versenypálya** (lebonyolító: Gyomai HE)

**Gyula**: **Erkel-, Rákóczi-tó** (lebonyolító: Gyulai SHE)

**Mezőkovácsháza**: **Mezőkovácsházi Homokbánya-tó** (lebonyolító: Mezőkovácsházi SHE)

**Mezőtúr: Hortobágy-Berettyó városi szakasza** (lebonyolító: KHESZ IFIKLUB, kapcsolat: Metzker Krisztina 06-70-3346820)

**Orosháza**: **Gyopárosi tavak (Északi tó)**(lebonyolító: Orosházi Kinizsi HE)

**Sarkad**: **Bárkás-csatorna** Anti úti híd és Rózsa utca közötti szakasza (lebonyolító: Sarkadi HE).

**Szarvas**: **Kákafoki holtág Szarvas belvárosi szakasza** (lebonyolító:Matchfishing SHE)

**Szeghalom**: **Kecskés-zugi holtág,** Vésztő (lebonyolító: Mágori SHE, Szeghalmi HE)

Főbb szabályok:

A selejtezőt lehetőleg 3 szektorban, szektoronként a nevezett csapatok száma szerinti versenyzővel kell lebonyolítani úgy, hogy egy szektorba egy csapatból egy versenyző kerüljön. 5 csapatnál kevesebb jelentkező esetén a verseny egy szektorban kerül megrendezése. Az egyes versenyzők szektora, rajthelye sorsolás útján kerül kijelölésre. A verseny időtartama 3 óra. A védett és nem fogható halfajokon kívül minden hal beszámít a versenybe. A védett és nem fogható halfajok egyedeit kifogásuk után azonnal a vízbe vissza kell helyezni. A szektorhelyezések értékelése a versenyző által kifogott halak összsúlya alapján történik. A legtöbbet fogó versenyző 1 helyezési számot, a második legtöbbet fogó 2 helyezési számot kap, és így tovább. Az egy csapatba tartozó versenyzők helyezési számai összeadásra kerülnek, a legkevesebb helyezési számot szerzett csapat nyeri el az első helyezést.

A verseny alatt egy versenyző egy időben **1 db úszós készséget használhat,** azon 1 db egyágú horoggal, de bármennyi készséget készenlétben tarthat. **A selejtezőn csak a szervezők által biztosított etetőanyagot és csalit lehet használni.**

A kifogott halat mérlegelésig – lehetőleg keretes haltartó szákban – élve kell tartani. Mérlegelést követően a kifogott zsákmányt a vízbe vissza kell helyezni.

Minden versenyzőnek egy fő felnőtt segítője/kísérője lehet, aki az alábbi műveleteket végezheti: előkészület a versenyhez (segítés a kipakolásban, szerelékkészítésben, etetőanyag előkészítésében); a horog mélyre nyelése esetén a halnak a horogtól történő megszabadítása; a szerelék elakadása esetén annak kiszabadítása; a szerelék javítása, pótlása. Ez utóbbi két esetet leszámítva a segítő a verseny ideje alatt a horgászbotot kézbe nem veheti.

A szabálytalankodó versenyzőt vagy kísérőt a szervezők figyelmeztetik, ismételt szabályszegés esetén a versenyzőt a versenyből kizárják. A kizárt versenyző az értékeléskor a szektorban elérhető legmagasabb helyezési szám +1 helyezési számot kapja.

A fárasztás során a rajthely előtti területet elhagyó hal (un. idegen hal) a verseny értékelésébe beszámít, kivéve, ha az egy másik versenyző készségének zsinórjába beleakad, és ezzel a másik versenyző horgászatát akadályozza. Ez esetben a kifogott halat a vízbe azonnal vissza kell helyezni. A versenyzők a „fair play” szabályai szerint törekedjenek az ellenfél fárasztását, a hal kifogását akár a saját készségük vízből történő kivételével lehetővé tenni.

A verseny vége hangjelzést követően kifogott hal az értékelésbe nem számít be, azt a vízbe vissza kell helyezni.

Az itt nem szabályozott kérdésekben a Magyar Országos Horgászszövetség Úszós Finomszerelékes Versenyszabályzatában foglaltakat kell megfelelően alkalmazni. Vita esetén a versenyt lebonyolító szervezet képviselőjének döntései az irányadók, azok a versenyen résztvevők számára kötelezők. A döntés ellen jogorvoslatnak nincs helye.

A selejtezők során a szervezők a versenyzők részére az alábbiakat biztosítják térítésmentesen:

* etetőanyag
* 2 dl csonti (légylárva) csali
* 1 db konzerv horgászkukorica
* a szervezők által biztosított ajándéktárgy
* előzetes igénylés esetén a KHESZ halgazdálkodási vízterületeire szóló 2022. éves gyermek területi jegy

A selejtező díjazása:

- első helyezett csapat serleget,

- első három helyezett csapat oklevelet, tagjai érmet kapnak.

Az adott selejtezőben induló csapatok közül a győztes csapat jut a megyei döntőbe, illetve az induló csapatok számától függően további csapat juthat a megyei döntőbe. Az adott selejtezőből a döntőbe bejutó csapatok számát a verseny megkezdése előtt ki kell hirdetni.

A résztvevők feltétlenül hozzanak magukkal: műanyag vödröt (etetőanyag megkeveréséhez, ennek elvégzése csapatonként együttesen is lehetséges), haltartó szákot, pótszereléket. Ajánlott: merítő szák, csapadék és napsütés elleni védelmet nyújtó ruházat.

**A döntő**

Időpontja: **2022. május 22. (vasárnap)**

Helyszíne: **Gyomaendrőd, Fűzfás-zugi versenypálya**

Program:

**07.15-től 07.45-ig**helyszíni regisztráció

07.45-08.55 sorsolás, rajthelyek elfoglalása, felkészülés

08.55 alapozó etetésmegkezdése (hangjelzés)

09.00 verseny kezdete (hangjelzés)

11.55 verseny vége előtti figyelmeztetés (hangjelzés)

12.00 verseny vége (hangjelzés), majd azt követően mérlegelés

13.00 eredményhirdetés

A selejtezőktől eltérő szabályok:

A versenyzőként maximálisan engedélyezett etetőanyag és csali mennyisége: **17 liter etetőanyag** (kész, bekevert állapotban, az engedélyezett mennyiség magába foglalja a felhasználni szánt földet, magvakat, aromát, egyéb adalékot), **1 liter élő csali. Szúnyoglárva, pellet, wafter, bojli, élő vagy élettelen kishal, illetve nem természetes eredetű csali,** pl. szilikon, hungarocell, **sem etetésre, sem csalizásra nem engedélyezett.** A felhasznált etetőanyag és csali mennyiségét a szervezők a verseny előtt és az alatt is ellenőrizhetik. **A versenyre a szervezők versenyzőként 3 kg etetőanyagot biztosítanak, melynek használata nem kötelező.**

A verseny során a versenyzők csak különösen indokolt esetben, a szervezők előzetes egyedi döntése szerinti engedélyével vehetnek igénybe felnőtt segítséget. A verseny megkezdése előtt a segítők az etetőanyag rajthelyen kívüli előkészítésében, illetve a felszerelés kipakolásában, rajthelyen történő elhelyezésében segíthetnek.

A döntő díjazása:

* első három helyezett csapat serleget,
* első három helyezett csapat tagjai érmet, versenyző tagjai tárgyjutalmat,
* szektor első helyezést elért versenyzők serleget,
* legeredményesebb (legkisebb helyezési számot elérő) leányversenyző különdíjat (serleget, tárgyjutalmat),
* az első három helyezést el nem érő csapatok tagjai emlékérmet kapnak.

Minden versenyző és csapatvezető részére a szervezők a döntőt követően térítésmentesen ebédet biztosítanak. Kísérők (csapatonként legfeljebb 3 fő) részére előzetes jelentkezés alapján térítés ellenében ebéd igényelhető. A kísérők ebédigényét csapatonként a verseny előtt legalább öt nappal kérjük jelezni a **sulikupa@khesz.hu** e-mailcímen. Fizetés a regisztráció során a helyszínen.

**Záradék**

A KHESZ a versenykiírásban és jelen versenyszabályzatban foglaltak változtatásának jogát fenntartja, melyről az érintetteket előzetesen megfelelően tájékoztatja. Elégtelen számú nevezés esetén a selejtezők összevonva, a kiíráshoz képest kevesebb helyszínen, vagy nem kerülnek megtartásra, ez utóbbi esetben a verseny a döntő időpontjában és helyszínén egy fordulóban kerül lebonyolításra. Amennyiben a különböző médiában, helyen megjelenő versenyszabályzatban foglaltak eltérnek, a KHESZ honlapján közzétett kiírás, versenyszabályzat, illetve közlemények tekintendők hivatalosnak.

A nevezéssel a résztvevők kijelentik, hogy a versenykiírásban foglaltakat, valamint a verseny során a szervezők által hozott döntéseket elfogadják. A nevezéssel a résztvevők hozzájárulnak ahhoz, hogy a verseny során róluk kép- és hangfelvétel készülhessen, és azt a szervező később szabadon felhasználhassa (nyilvánosságra hozhassa); továbbá hozzájárulnak a nevezési lapon szereplő személyes adataik szervező általi kezeléséhez, a versenyről készült beszámolókban nevük, iskolájuk, versenyen elért eredményeik nyilvánosságra hozatalához. A selejtezőre nevezett vagy döntőbe jutott csapat visszalépését köteles a szervezőnek legalább a versenyt megelőző 5 munkanappal bejelenteni. A KHESZ a verseny során, vagy azzal összefüggésben bekövetkezett balesetért vagy megbetegedésért, valamint a verseny során a résztvevők tárgyaiban harmadik személy által okozott kárért felelősséget nem vállal. A versenyekre utazást a versenyen résztvevők önállóan, saját költségükre és felelősségükre szervezik és bonyolítják le.

Örömteli és sikeres versenyzést kívánunk!